Diari Oficial de la Generalitat Valenciana


Sumari del DOGV 6061, del 21-07-2009 (2009/8369)

ORDE de 17 de juny de 2009, de la Conselleria de Cultura i Esport, per la qual es complementa la declaració com a Bé d'Interés Cultural del poblat ibèric emmurallat de La Seña, a Villar del Arzobispo, se'n delimita l'entorn de protecció i se n'establix la normativa de protecció.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6061

Data del DOGV
:   21-07-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/8369


Data del document
:   17-06-2009

Organisme emissor
:   Conselleria de Cultura i Esport

Tipus de document
:   Ordre

Descriptors 

:   * Villar del Arzobispo
    * legislació
    * protecció del patrimoni
    * patrimoni cultural
    * arqueologia
    * ben cultural

ORDE de 17 de juny de 2009, de la Conselleria de Cultura i Esport, per la qual es complementa la declaració com a Bé d'Interés Cultural del poblat ibèric emmurallat de La Seña, a Villar del Arzobispo, se'n delimita l'entorn de protecció i se n'establix la normativa de protecció. [2009/8369]
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural integrants del patrimoni cultural valencià tots els béns existents al territori de la Comunitat Valenciana que en el moment de la seua entrada en vigor havien sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, tant mitjançant expedient individualitzat com en virtut del que establixen l'article 40.2 i les disposicions addicionals primera i segona de la llei esmentada. En virtut de l'atribució legal o automàtica de condició monumental continguda en les disposicions addicionals primera i segona d'esta última norma, el poblat ibèric emmurallat de La Seña, a Villar del Arzobispo (València), constituïx per ministeri de la llei un Bé d'Interés Cultural amb la categoria de Monument, i com a tal va ser inscrit al seu dia en el Registre General de Béns d'Interés Cultural del Ministeri de Cultura.
En aplicació del que disposa la disposició transitòria primera, apartat segon, de la Llei 4/1998, d'11 de juny, del Patrimoni Cultural Valencià, la Conselleria de Cultura i Esport de la Generalitat pot complementar amb les noves mencions i determinacions d'esta llei les declaracions produïdes abans de la seua entrada en vigor.
La Direcció General de Patrimoni Cultural Valencià va adoptar una resolució, amb data 26 de maig de 2008 (DOCV 07.07.2008), per la qual s'acordava incoar l'expedient de delimitació de l'entorn de protecció del poblat ibèric emmurallat de La Seña, a Villar del Arzobispo (València), i establir la normativa protectora corresponent.
S'han complit tots els tràmits preceptius legalment previstos per a la delimitació de l'entorn de protecció del poblat ibèric emmurallat de La Seña, a Villar del Arzobispo (València), i per a l'establiment de la normativa protectora corresponent, i s'ha complementat d'esta forma el contingut de la declaració amb les noves determinacions que exigix la Llei 4/1998, d'11 de juny, del Patrimoni Cultural Valencià, d'acord amb la facultat que arbitra la disposició transitòria primera, apartat 2, d'esta norma.
En compliment del que disposen el dit precepte i el Decret 7/2007, de 28 de juny, del president de la Generalitat, pel qual s'assignen competències a les conselleries, i fent ús de les facultats conferides per l'article 28 de la Llei 5/1983, de 30 de desembre, del Consell,
ORDENE
Article 1. Objecte
La present orde té com a objecte establir la normativa de protecció del poblat ibèric emmurallat de La Seña i el seu entorn, situat a la localitat de Villar del Arzobispo, província de València, i determinar-ne l'entorn de protecció.
Capítol I
Normativa de protecció del Monument i el seu entorn
Article 2. Règim del monument
El poblat ibèric emmurallat de La Seña és un Bé Immoble d'Interés Cultural amb la categoria de Monument, i s'ha de regir pel que disposa la Llei 4/1998, d'11 de juny, del Patrimoni Cultural Valencià, i pels plans especials de protecció que s'aproven.
Article 3. Usos del monument
Els usos permesos són tots els que siguen compatibles amb la posada en valor i el gaudi patrimonial del bé i contribuïsquen a la consecució dels dits fins. L'autorització particularitzada d'ús s'ha de regir pel que disposa l'article 18 de la Llei 4/1998, d'11 de juny, del Patrimoni Cultural Valencià.
Article 4. Règim d'intervencions a l'entorn
Mentre no s'aprove el pla especial de protecció, qualsevol intervenció que es pretenga realitzar en l'entorn de protecció del monument requerirà l'autorització prèvia de la Conselleria. Esta autorització s'ha d'emetre aplicant els criteris d'esta orde, i per al que no s'hi preveu, aplicant directament els articles 38 i 39 de la Llei 4/1998, d'11 de juny, del Patrimoni Cultural Valencià. Transcorregut un termini de tres mesos, la sol·licitud es considerarà denegada per silenci administratiu.
La proposta d'intervenció haurà de definir-ne l'abast i anar acompanyada de la documentació tècnica oportuna. També haurà d'especificar la ubicació parcel·lària i adjuntar les fotografies que permeten constatar la situació actual i la transcendència patrimonial.
Article 5. Preservació del paisatge
No s'autoritzarà cap edificació, independentment de l'ús. Hi queden expressament prohibits els abocaments de residus i els moviments de terres, excepte els moviments que siguen necessaris per a l'estudi i la conservació.
Les tanques de les finques s'hauran de fer amb pedra seca, a la manera tradicional del municipi.
S'hi podran ubicar capçals de regatge gota a gota, sempre que no excedisquen les dimensions exteriors següents: dos metres quadrats en planta per un metre i mig d'alçària, i l'acabat exterior haurà d'adequar-se a l'ambient rústic on se situa, i necessitaran l'autorització de la conselleria competent en matèria d'agricultura, a més de la indicada en l'article tercer d'esta normativa.
Article 6. Règim de les edificacions existents
Els edificis que hi ha no podran augmentar el volum edificat. L'acabat exterior haurà d'atindre's a l'ambient rústic en què estan situats. Tot això sense perjuí de l'aplicació a estos immobles de l'article 21 de la Llei 48/1998, d'11 de juny, del Patrimoni Cultural Valencià.
Article 7. Usos de l'entorn
Els usos permesos són els agrícoles i forestals mantinguts i existents en l'actualitat.
Article 8. Patrimoni arqueològic
En qualsevol intervenció que afecte el subsòl de l'immoble o el seu entorn de protecció s'ha d'aplicar el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.
Capítol II
Delimitació de l'entorn de protecció
Article 9
L'entorn de protecció del Bé d'Interés Cultural queda definit tant literalment com gràficament en els annexos adjunts que formen part de la present orde. La documentació complementària figura en l'expedient corresponent.
DISPOSICIÓ ADDICIONAL
La delimitació de l'entorn de protecció del poblat ibèric emmurallat de La Seña, a Villar del Arzobispo (València), i l'aprovació de la seua norma de protecció han de comunicar-se al Registre General de Béns d'Interés Cultural de l'administració general i inscriure's en la secció primera de l'Inventari General del Patrimoni Cultural Valencià.
DISPOSICIÓ FINAL
Que la present orde ha d'entrar en vigor l'endemà de la publicació en el Diari Oficial de la Comunitat Valenciana.
València, 17 de juny de 2009
La consellera de Cultura i Esport,
TRINIDAD MIRÓ MIRA
ANNEX I
DELIMITACIÓ LITERAL
a) Justificació de la delimitació proposada:
La delimitació dels entorns de protecció s'establix a partir dels criteris següents:
- Topogràfics i paisatgístics, amb la inclusió de la rambla de la Sénia, vora el poblat, la carretera i els camins més pròxims des d'on és possible veure'l.
- Arqueològics, l'àmbit comprén el mateix monument, d'uns huit mil metres quadrats d'extensió, i les zones susceptibles de noves troballes relacionades amb el poblat.
- Administratius, delimitant l'entorn per límits físics i cadastrals, que en faciliten la definició.
b) Delimitació de l'entorn de protecció:
- Origen: Punt A, situat al vèrtex superior de la parcel·la núm. 31 del polígon cadastral núm. 9, vora el límit sud de l'autovia d'Ademuz a València.
- Sentit: antihorari.
- Línia delimitadora: Des del punt d'origen, la línia recorre el límit sud de l'autovia d'Ademuz a València en direcció oest fins a girar pel camí d'El Cerro Gordo, incloent-lo. Torna a girar per un camí de servici al sud de les parcel·les 127 i 122 del polígon cadastral núm. 8, incorporant-lo. Creua el camí i continua en la mateixa direcció travessant les parcel·les 64, 65, la rambla, i les parcel·les 68b i 61d, totes del polígon núm. 9, fins a girar al nord vorejant la parcel·la núm. 61ª, creua la 57 i incorpora les parcel·les 32ª, 25, 27, 30 i 31 fins al punt d'origen A.
ANNEX II / ANEXO II